โบรกฯแจกไม่อั้นแข่งวอลุมซื้อขาย
ธุรกิจหลักทรัพย์อัดโปรโมชันดุเดือดกระตุ้นยอดเทรด กิมเอ็งโกลเบล็ก พาเที่ยวเมืองนอก บัวหลวงแจกไอแพด
7 มิ.ย. 2555

ธุรกิจหลักทรัพย์อัดโปรโมชันดุเดือดกระตุ้นยอดเทรด กิมเอ็งโกลเบล็ก พาเที่ยวเมืองนอก บัวหลวงแจกไอแพด
ช่วงนี้นักลงทุนชะลอการลงทุนเพื่อดูแนวโน้มดัชนี ส่งผลให้มูลค่าซื้อขายในตลาดบางตาเหลือเพียง 22.5 หมื่นล้านบาทต่อวัน ทำให้บริษัทหลักทรัพย์ (บล.) หลายแห่งต้องจัดโปรโมชันกระตุ้นยอดซื้อขาย
บล.เมย์แบงก์ กิมเอ็ง จัดโปรโมชัน “ยิ่งเทรด ยิ่งอร่อย” พาบินไปลิ้มรสอาหารอร่อยการันตีโดย ม.ร.ว.ถนัดศรี สวัสดิวัตน์ ที่ประเทศญี่ปุ่นและเกาหลี ประเทศละ 10 รางวัล รางวัลละ 2 ที่นั่ง รวมมูลค่ากว่า 2 ล้านบาท เพียงเทรดหุ้นและอนุพันธ์ตั้งแต่ 1 มิ.ย.–31 ส.ค.นี้ สะสมคอมมิชชันทุก 25 บาท จะได้ 1 คะแนน สะสมครบ 5,000 คะแนน ได้รับ 1 สิทธิจับสลาก จับรางวัล 14 ก.ย.นี้
ด้าน บล.โกลเบล็ก จัดโปรโมชันคอมมิชชันจากการซื้อขายหุ้นและอนุพันธ์ทุก 50 บาท เท่ากับ 1 คะแนน สะสมครบ 2,000-1.6 แสนคะแนน แลกของรางวัล เช่น ตั๋วเครื่องบินไปกลับฝรั่งเศสพร้อมที่พักหรู และตั๋วเครื่องบินพร้อมที่พักในประเทศญี่ปุ่น สิงคโปร์ ฮ่องกง
นอกจากนี้ ยังให้ลูกค้าแนะนำเพื่อนมาเปิดบัญชีที่โกลเบล็ก ลูกค้า 1 ท่านต่อ 1 คะแนน สะสมครบ 525 คะแนน แลกของรางวัลบัตรห้องพักโรงแรมคอนราด บัตรรับประทานอาหารกลางวันเย็น เป็นต้น
บล.บัวหลวง จัดแคมเปญแจกนิวไอแพด 1 รางวัล สำหรับลูกค้าที่มีมูลค่าซื้อขายสะสมสูงสุดใน DW ประเภทสิทธิการขายที่ออกโดยบริษัท และมอบนิวไอแพดอีก 1 รางวัล สำหรับลูกค้าที่เทรด DW ประเภทสิทธิการขายและมีจำนวนหลักทรัพย์สูงสุด โดยเป็นยอดระหว่าง 17 เม.ย.–31 ก.ค.นี้